b"\n_START_ARTICLE_\nPremi\xc3\xa0 de Mar\n_START_SECTION_\nHist\xc3\xb2ria\n_START_PARAGRAPH_\nL'actual Premi\xc3\xa0 de Mar era antigament un petit barri mariner de Premi\xc3\xa0 que se segreg\xc3\xa0 de l'actual Premi\xc3\xa0 de Dalt (aleshores Sant Pere de Premi\xc3\xa0, o simplement Premi\xc3\xa0), l'any 1836. Sant Crist\xc3\xb2fol fou el patr\xc3\xb3 de la nova vila. La inauguraci\xc3\xb3 de la primera via f\xc3\xa8rria entre Barcelona i Matar\xc3\xb3, l'any 1848, va afavorir notablement el creixement del poble._NEWLINE_El nucli urb\xc3\xa0 inicial s'estengu\xc3\xa9 al llarg de la carretera de Matar\xc3\xb3 (Cam\xc3\xad Ral) i al voltant de l'actual carrer de Sant Antoni i de la pla\xc3\xa7a de l'ajuntament i l'esgl\xc3\xa9sia de Sant Crist\xc3\xb2fol._NEWLINE_Les antigues cases t\xc3\xadpiques premianenques (de les quals avui se'n conserven encara moltes al nucli antic) s\xc3\xb3n construccions de fa\xc3\xa7ana blanca, de planta baixa i pis, amb una \xc3\xa0mplia finestra amb reixa que d\xc3\xb3na al carrer i generalment amb pati al darrere. _NEWLINE_Cap a finals del segle XIX i inicis del XX, Premi\xc3\xa0 de Mar va patir la temuda plaga de la fil\xc2\xb7loxera, que va fer desapar\xc3\xa8ixer totes les vinyes existents al poble. Posteriorment, comen\xc3\xa7\xc3\xa0 a desenvolupar-se una important activitat industrial en el sectors t\xc3\xa8xtil, metal\xc2\xb7l\xc3\xbargic i de la construcci\xc3\xb3, amb la implantaci\xc3\xb3 al poble d'algunes f\xc3\xa0briques importants com Li\xc3\xb3, Can Za, La Propagadora de Gas o el Vapor Vell._NEWLINE_Despr\xc3\xa9s de la Guerra Civil, l'activitat del sector serveis va anar guanyant terreny a mesura que Premi\xc3\xa0 de Mar s'anava consolidant com un lloc d'estiueig. El Bellamar (juntament amb l'estaci\xc3\xb3 de RENFE) fou durant molt de temps l'\xc3\xbanic edifici que s'aixec\xc3\xa0 entre les vies i el mar. Era un local de restauraci\xc3\xb3 amb una discoteca i tenia una petita platja de pagament. A comen\xc3\xa7aments de la d\xc3\xa8cada dels 90 fou enderrocat, ja que violava la Llei de Costes. Avui nom\xc3\xa9s se'n conserva el nom de la platja._NEWLINE_A partir de finals dels anys seixanta comen\xc3\xa7\xc3\xa0 una extensi\xc3\xb3 r\xc3\xa0pida de la superf\xc3\xadcie urbanitzada, especialment cap a la banda de muntanya fins a enlla\xc3\xa7ar amb els barris perif\xc3\xa8rics de Premi\xc3\xa0 de Dalt al l\xc3\xadmit de l'autopista Barcelona-Matar\xc3\xb3. Tamb\xc3\xa9 s'urbanitz\xc3\xa0 la popularment anomenada Gran Via (aleshores Avenida del 27 de enero) on es constru\xc3\xafren edificis d'apartaments i de m\xc3\xa9s d'al\xc3\xa7ada. Paral\xc2\xb7lelament en les zones m\xc3\xa9s perif\xc3\xa8riques tocant a mar proliferaren les construccions de torres d'estiueig i habitatges unifamiliars. Entre mitjans i finals dels anys 80 es van acabar d'edificar els dos extrems nord i sud del poble, coneguts com a Can Pou i El Palmar, edificant-se en el primer els institus d'ensenyament secundari Serra de Marina i Crist\xc3\xb2fol Ferrer._NEWLINE_Mereix especial esment el barri de Santa Anna - Ti\xc3\xb3. Situat a l'extrem nord de la ciutat, \xc3\xa9s un cas \xc3\xbanic de barri amb doble gesti\xc3\xb3, donat que la meitat del mateix pertany a Premi\xc3\xa0 de Mar i l'altra meitat a Premi\xc3\xa0 de Dalt. La manca de comunicaci\xc3\xb3 amb els centres d'ambd\xc3\xb3s pobles i l'estigmatitzaci\xc3\xb3 com a barri de migraci\xc3\xb3 durant els anys seixanta, l'han fet mereixedor d'especial atenci\xc3\xb3 a la Llei de Barris de 2010.\n_START_SECTION_\nEconomia\n_START_PARAGRAPH_\nL'economia premianenca actual es basa en tres elements: la floricultura, la ind\xc3\xbastria (construcci\xc3\xb3 i t\xc3\xa8xtil) i en el sector serveis. _NEWLINE_La Gran Via de Llu\xc3\xads Companys constitueix l'eix b\xc3\xa0sic al voltant del qual gira l'activitat comercial de la localitat. En aquesta via s'hi troba el mercat de Sant Joan i una gran quantitat de botigues, bars i comer\xc3\xa7os._NEWLINE_Els dijous t\xc3\xa9 lloc el mercat setmanal.\n_START_SECTION_\nMedi ambient\n_START_PARAGRAPH_\nLa platja \xc3\xa9s arenosa i pateix una forta transgressi\xc3\xb3 marina, el que oblig\xc3\xa0 a construir espigons. En els darrers anys s'ha intentat corregir amb l'aportaci\xc3\xb3 artificial de sorra del fons mar\xc3\xad. La construcci\xc3\xb3 del Port de Premi\xc3\xa0, encara avui inacabat, tamb\xc3\xa9 ha contribu\xc3\xaft a alterar els volums de sorra de les platges._NEWLINE_Premi\xc3\xa0 de Mar fou durant 17 anys la seu de la Fundaci\xc3\xb3 per la Conservaci\xc3\xb3 i Recuperaci\xc3\xb3 d'Animals Marins (CRAM, una iniciativa d'un grup de voluntaris i professionals amb l'objectiu de salvar animals marins ferits, especialment tortugues i altres esp\xc3\xa8cies de la Mediterr\xc3\xa0nia. Les seves instal\xc2\xb7lacions es trobaven en una torre d'estiueig al barri de Can Pou-Camp de Mar, al l\xc3\xadmit amb el terme municipal de Vilassar de Mar. L'any 2011, degut a la necessitat de disposar de m\xc3\xa9s espai per a les seves activitats, la Fundaci\xc3\xb3 es trasllad\xc3\xa0 al Prat de Llobregat.\n_START_SECTION_\nFesta dels Pirates\n_START_PARAGRAPH_\nLa Festa Major de Pirates i Premianencs se celebra al municipi dins dels actes de la Festa Major, des del 1997, i usualment es realitza en honor al patr\xc3\xb3 del municipi Sant Crist\xc3\xb2fol pels volts del 10 de juliol. _NEWLINE_La festa rememora els atacs que els pirates berbers realitzaven a les costes del Maresme entre els segles XVI i XVIII, protagonitzats principalment per algerians i acompanyats de poblaci\xc3\xb3 croata, catalana i sarda. Cada any els pirates, liderats per l'Omar, conqueriran i saquejaran els carrers de Premi\xc3\xa0 no sense trobar la resist\xc3\xa8ncia dels premianencs, liderats per en Mart\xc3\xad, que faran tot el possible per evitar que la vila caigui en mans pirates i que la premianenca Ester no sigui raptada per l'Omar.\n_START_SECTION_\nComunicacions\n_START_PARAGRAPH_\nPremi\xc3\xa0 de Mar disposa de molt bones comunicacions tant amb transport p\xc3\xbablic com privat. Pel que fa al vehicle privat, la ciutat est\xc3\xa0 connectada amb Matar\xc3\xb3, la capital de comarca, i amb Barcelona a trav\xc3\xa9s de l'autopista de peatge C-32 El Vendrell - Blanes._NEWLINE_Alhora, disposa actualment d'una estaci\xc3\xb3 de ferrocarril (en espera de la construcci\xc3\xb3 de la segona) on efectuen parada tots els trens de la l\xc3\xadnia R1 de la xarxa de rodalia de Barcelona, (Hospitalet de Llobregat-Ma\xc3\xa7anet/Massanes), amb una freq\xc3\xbc\xc3\xa8ncia de pas que oscil\xc2\xb7la entre els 6 minuts en hora punta i els 10 minuts en hora vall. _NEWLINE_Els ve\xc3\xafns i ve\xc3\xafnes han lluitat durant anys per l'obertura de l'estaci\xc3\xb3 al barri de Can Pou - Camp de Mar, per\xc3\xb2 tot i construir-se un baixador el 1964, aquest mai ha entrat en funcionament. En els darrers anys, el Ministeri de Foment ha incl\xc3\xb2s repetidament la partida al pressupost per obrir el baixador per\xc3\xb2 aquest actuaci\xc3\xb3 no s'ha dut a terme mai tot i ser una zona d'alta aflu\xc3\xa8ncia des dels municipis de Premi\xc3\xa0 de Dalt i Vilassar de Dalt._NEWLINE_A m\xc3\xa9s a m\xc3\xa9s, Premi\xc3\xa0 de Mar disposa de fins a 7 l\xc3\xadnies d'autob\xc3\xbas (5 de di\xc3\xbcrnes i 2 de nocturnes) que connecten el municipi amb les localitats de la rodalia i tamb\xc3\xa9 amb les principals ciutats de la regi\xc3\xb3.\n_START_SECTION_\nL\xc3\xadnies d'autob\xc3\xbas di\xc3\xbcrnes\n_START_PARAGRAPH_\nLa l\xc3\xadnia C3/4 connecta directament per l'autopista la ciutat amb Barcelona. La l\xc3\xadnia C10 la connecta amb localitats properes com El Masnou, Vilassar de Mar, Montgat o Badalona realitzant el trajecte entre Barcelona i Matar\xc3\xb3 a trav\xc3\xa9s de la Nacional II. D'altra banda, la l\xc3\xadnia C30 connecta la vila amb l'Hospital de Matar\xc3\xb3 a trav\xc3\xa9s de Vilassar de Mar i Cabrera de Mar. Finalment, les l\xc3\xadnies C14 i C31 connecten el centre de la ciutat (amb origen a l'estaci\xc3\xb3 de tren) amb les localitats de Premi\xc3\xa0 de Dalt i Vilassar de Dalt respectivament.\n_START_SECTION_\nL\xc3\xadnies d'autob\xc3\xbas nocturnes\n_START_PARAGRAPH_\nLes dues l\xc3\xadnies d'autob\xc3\xbas nocturnes que circulen per Premi\xc3\xa0 de Mar s\xc3\xb3n la N-80 i la N-81. Ambdues connecten la ciutat amb el centre de Barcelona per l'autopista. La primera t\xc3\xa9 com a origen Matar\xc3\xb3 i la segona parteix de Vilassar de Dalt i es dirigeixen a la capital catalana un cop han fet parada tamb\xc3\xa9 en altres localitats com Montgat (N-80) o Alella (N-81)."